和韓履善韻
作者：袁甫
朝代：宋

paragraphs: 雨雪霏霏，青山華巔。
能令山老，曷不老泉。
雪高高山，雪深深淵。
山自寂寂，泉自涓涓。
我愛嶙峋，亦愛漪漣。
雪兮入水，我觀其瀾。
雪也在山，我取而餐。
入水不見，依舊靈源。
在山見雪，不見蒼然。
蒼然雖改，巋然則存。
見與不見，神光渾全。
悟此雪詞，龜龍參前。
一止一流，誰合誰分。
忘言爲贅，言本無言。